Зи къулыкъур хахуэу езыхьэкIа
Полковник Шемякин Михаил Петр и къуэм гъащIэ хьэлэмэт къигъэщIащ. Унагъуэм къыдекIуэкI хъыбарымкIэ, Къардэн Фаизуллэ и адэ-анэр Кавказ зауэхэм хэкIуадэу, щIалэ цIыкIур зеиншэу къыщынэм, урыс офицер Шемякиным ар ипIыну къищтауэ щытащ икIи Михаил цIэр абы къыфIищащ.
1917 гъэм екIуэкIа Октябрь зэщIэхъееныгъэм и ужькIэ, Михаил адэ пэлъытэ хуэхъуа урыс офицерыр къэралым къыщыхъу зэрыхьзэрийхэм хэкIуэдащ. ЩIалэ цIыкIум щхьэегъэзыпIэ имыIэу Москва къыдэхутат. Къэзакъхэм ящыщ Пилипенкэ абы бэзэрым гу къыщылъитэри, шуудзэм хигъэхьащ. Апхуэдэу зи насып кърихьэкIа щIалэщIэр шууей-тIасхъэщIэх Iэзэ хъуащ. Абы щыгъуэм щIалэм и ныбжьыр илъэс 13 ирикъуатэкъым.
Къызбрун къуажэм къыщалъхуа, Совет Армэм и полковник, Лениным и орденымрэ «Бэракъ Плъыжьым» и орденихымрэ зыхуагъэфэща, Хэку зауэшхуэм и орденым и япэ нагъыщэр, «Вагъуэ Плъыжь» орденитIрэ медалхэмрэ зрата Шемякин Михаил къызэралъхурэ илъэси 110-рэ ирокъу 2018 гъэм.
Шемякиныр Жуков Георгий и унафэм щIэт япэ шуудзэ гупым хэту 1922 гъэ пщIондэ зэуащ. ИужькIэ Совет Союзым и Маршал хъуа Жуковым Шемякиным щхьэкIэ жиIэгъат: «И ныбжькIэ щIалэ дыдэми, Шемякин Михаил хахуэщ икIи къэмыланджэщ».
1924 гъэм щIалэщIэр хыхьащ Лениным и цIэр зезыхьэ Союзпсо коммунист щIалэгъуалэ зэгухьэныгъэм. КъыкIэлъыкIуэу коммунист гупым я школыр къеухри, Самарэ щыIэ 37-нэ шууей гупым и командир къулыкъум пэроувэ. 1925 гъэм Михаил ягъэкIуащ 39-нэ Мелекевско-Русочевскэ шуудзэ полкым. Абы илъэскIэ къулыкъу щрихьэкIри, Владикавказ лъэсыдзэ школым щIэтIысхьащ. 1927 гъэм Шемякиныр ягъэкIуащ Кавказым ис лъэпкъхэм я шууей школым (Краснодар), апхуэдэуи большевикхэм я союзпсо коммунист партым — ВКП (б)-м хагъэхьэнухэм ящыщу къагъэлъэгъуащ. 1929 гъэм къыщыщIэдзауэ IэнатIэ лъагэхэм пэрыту абы къулыкъу щищIащ Таганрог, Ставрополь, Грознэ, Каменск къалэхэм. 1938 гъэм Михаил партым хагъэхьащ, а илъэс дыдэм Фрунзе М. и цIэр зезыхьэ дзэ академием щIэтIысхьащ. Ар къызэриухыу, Шемякиныр 19-нэ фочауэ гупым и штабым и нэхъыщхьэу зы зэманкIэ щытауэ 1941 гъэм ар япэ шуудзэ гуп хэхам и штабым и унафэщI ящIащ, Москва и КъухьэпIэ лъэныкъуэр зыхъумахэм яхэтащ.
Зэхэуэхэм я зым абы и гупыр генерал Доваторым и 2-нэ шууей корпусым хагъэхьэжри, а полкым и командиру Шемякиныр 1943 гъэ пщIондэ зэуащ.
Иужьым Ворошиловым и цIэр зезыхьэ дзэ академие нэхъыщхьэр къиухри, Совет Союзым и Маршал Жуковым дэлэжьэну ар ягъэкIуащ. Бобруйскрэ Минскрэ щекIуэкIа зэхэуэхэм Шемякиныр щэ уIэгъэ щыхъуащ. 1944 гъэм Михаил къыхуагъэфэщащ Суворовымрэ Кутузовымрэ я орденхэмрэ «Бэракъ Плъыжьымрэ» зыхуагъэфэща фочауэ гупым (Бобруйск деж) и унафэщI IэнатIэр.
ТекIуэныгъэм и бэракъыр Берлин щызыIэтын хуей Танк Армэм и езанэ гвардием и 9-нэ танк корпусым и къалэнхэм зэрыпэлъэщыным сэбэп зэрыхуэхъуам щхьэкIэ полковник Шемякин Михаил Бэракъ Плъыжь орденыр къратат.
1945 гъэм Шемякиныр 11-нэ гвардие гупым и механизированнэ полкым и командир ящIащ. Хэку зауэшхуэр иуха нэужь, Михаил нэмыцэ къалэ Кёнигсберг (иджы Калининград) и япэ дзэ коменданту щытащ.
Дзэм къыхэкIыжа нэужь, Шемякиныр 1955 — 1977 гъэхэм щыпсэуащ Краснодар къалэм.
КЪАНЩАУЭ Мэлы2222чыпхъу.
